《游广胜寺东岩》
金朝·李庭

年来百念如寒灰，老眼慵向时人开。
犹有爱山缘未断，芒鞋信步东岩隈。
东岩幽胜甲晋境，寒藤古木生苍苔。
谁凿云根汇海眼，惊波深泻如奔雷。
衲僧具眼觑天奥，作亭闯尔临渊洄。
亭中空洞纳万象，收奇揽秀无遗材。
倚阑清坐洗尘念，洒然冰雪涵灵台。
上方一目尽千里，劳筋未暇穷崔嵬。
百年名刹烬一炬，可怜金碧成蒿莱。
世间兴废岂足道，会看穹壤论三灾。
短生乘化不暂驻，须臾变化随风埃。
心知所历皆梦境，题诗漫识吾曾来。
下山一笑便陈迹，但见白塔苍烟堆。

作者简介：（1194—1277）金元间华州奉先人，字显卿。金末避兵商邓山中，金亡徙居平阳，后辟为陕右议事官。世祖至元七年授京兆教授。有《寓庵集》。